Þingræður haldnar á Alþingi Íslendinga



Herra forseti. Ég vildi aðeins vekja athygli á því, að það eru nokkur mál í fjvn., sem ekki hafa fengið afgreiðslu, þótt langur tími sé liðinn frá því, að þeim var vísað þangað. 1. Þáltill. um áætlun opinberra framkvæmda í Suðurlandskjördæmi, sem allir þm. Sunnl. hafa flutt. Till. var vísað til fjvn. 7. des. 2. Þáltill. um rannsóknir á hafnarstæði við Dyrhólaey, sem 1. varamaður Sjálfstfl. í Suðurlandskjördæmi flutti á meðan hann tók sæti hér á Alþ. Þessari till. var vísað til fjvn. 30. nóv. s. l. 3. Till., sem 1. varaþm. Sjálfstfl. í Suðurlandskjördæmi einnig flutti um framkvæmdaáætlun vegamála. Þessari till. var einnig vísað til fjvn. 30. nóv. Ég vil fara þess á leit við hæstv. forseta, að hann kalli eftir afgreiðslu þessara tillagna.

Forseti (EystJ): Ég mun beina því til hv. fjvn., sem hv. þm. hefur farið fram á.

Forseti (EystJ): Mér hefur borizt svo hljóðandi bréf: „Reykjavík, 3. marz 1972. Ágúst Þorvaldsson, 2. þm. Sunnl., hefur í dag ritað mér á þessa leið: „Þar sem ég vegna sérstakra anna heima fyrir mun ekki geta sótt þingfundi næstu vikur, leyfi ég mér að biðja um fjarvistarleyfi, og með skírskotun til 138. gr. laga um kosningar til Alþ. að óska þess, að 1. varamaður Framsfl. í Suðurlandskjördæmi, Hafsteinn Þorvaldsson sjúkrahúsráðsmaður, taki sæti á Alþ. í fjarveru minni.“ Þetta er yður, herra forseti, hér með tilkynnt með ósk um, að þér látið fara fram í Sþ. rannsókn á kjörbréfi varamanns. Gunnar Gíslason, forseti Nd.“ Eins og fram kemur í bréfi þessu ber að láta fara fram athugun á kjörbréfi Hafsteins Þorvaldssonar, og mun bréfið ganga til hv. kjörbréfanefndar. Þá hefur mér borizt annað bréf svo hljóðandi: „Reykjavík, 4. marz 1972. Gísli Guðmundsson, 1. þm. Norðurl. e., hefur í dag ritað mér á þessa leið: „Með því að ég af ýmsum ástæðum get ekki sinnt þingstörfum næstu vikur, leyfi ég mér hér með að biðja um fjarvistarleyfi og óska þess, að 2. varaþm. Framsfl. í Norðurlandskjördæmi eystra, Ingi Tryggvason bóndi á Kárhóli, verði til þess kvaddur að gegna þingstörfum í minn stað fyrst um sinn frá og með 6. marz n. k., en 1. varamaður flokksins í nefndu kjördæmi, Jónas Jónsson ráðunautur, hefur tjáð mér, að sakir anna geti hann ekki tekið að sér þingstörf á þeim tíma, sem hér um ræðir.“ Þetta er yður, herra forseti, her með tilkynnt með ósk um, að þér látið fara fram í Sþ. rannsókn á kjörbréfi varamanns. Gunnar Gíslason, forseti Nd.“ Þessu fylgir svo hljóðandi bréf frá Jónasi Jónssyni til forseta: „Vegna ferðalaga á vegum landnýtingar- og landgræðslunefndar, sem ég var búinn að lofa að takast á hendur í þessari viku og þeirri næstu, get ég ekki tekið sæti Gísla Guðmundssonar, sem hefur tjáð mér, að hann þurfi að hverfa af þinginu um stundarsakir. Ég fer þess því á leit, að 2. varamaður Framsfl. á Norðurl. e. verði kvaddur til þess að gegna varamannsstörfum í minn stað.“ Ingi Tryggvason hefur lagt fram kjörgögn sín og verða þau skoðuð í hv. kjörbréfanefnd. Verður gefið 10 mínútna fundarhlé til þess að skoða kjörbréfin. Fundarhlé.



Herra forseti. Kjörbréfanefnd hefur tekið til athugunar kjörbréf tveggja varaþm. Í fyrra lagi kjörbréf Hafsteins Þorvaldssonar, sjúkrahúsráðsmanns á Selfossi, 1. varaþm. Framsfl. í Suðurlandskjördæmi. Og í annan stað hefur kjörbréfanefnd rannsakað kjörbréf Inga Tryggvasonar bónda, Kárhóli, 2. varaþm. Framsfl. í Norðurlandskjördæmi eystra. Þess ber að geta, að 1. varaþm. Framsfl. í Norðurlandskjördæmi eystra, Jónas Jónsson, boðar fjarvistir héðan úr Reykjavík, er á fundum víðs vegar um land næstu daga og kannske næstu vikur og telur sig þess vegna ekki geta tekið þátt í þingstörfum og óskar þess sérstaklega, að 2. varamaður, Ingi Tryggvason, taki sitt sæti á þingi. Kjörbréfanefnd hefur ekkert við kjörbréfin að athuga og önnur gögn, sem fylgt hafa kjörbréfi, og mælir með því, að kosning þessara varaþm. verði metin gild og kjörbréf þeirra samþykkt.